东海孝妇

《搜神记》 · 干宝

汉时，东海孝妇，养姑甚谨。姑曰："妇养我勤苦。我已老，何惜馀年，久累年少。"遂自缢死。其女告官曰："妇杀我母。"官收系之，拷掠毒治。孝妇不堪酷楚，自诬服之。具狱，上府。于公以为养姑十年以孝闻，此不杀姑也。太守不听。于公争之，弗能得，乃抱其具狱，哭于府邸，因辞疾去。太守竟论杀孝妇。郡中枯旱三年。后太守至，卜筮其故。于公曰："孝妇不当死，前太守强杀之，咎当在此。"时太守至，即杀牛自祭孝妇冢，因表其墓。天立大雨，岁孰。长老传云：孝妇名周青。青将死，车载十丈竹竿，以悬五幡。立誓于众曰："青若有罪，愿杀，血当顺下；青若枉死，血当逆流。"既行刑已，其血青黄，缘幡竹而上极标，又缘幡而下云。